Ανακοίνωση Δημιουργίας του Αυτοοργανωμένου Στούντιο «ΑΧΟΡΔΙΑ»

 στην κατάληψη της Βίλας Ζωγράφου

**"Γιατί τα κάγκελα έχουνε κλείσει τα μυαλά μας και τις σκέψεις μας....."**

 Κινούμαστε μέσα -και την ίδια στιγμή ενάντια- σε μια κοινωνία γεμάτη φράκτες. Φράκτες άλλοτε ορατούς όπως είναι τα κάγκελα των σχολείων, των εργασιακών χώρων, των φυλακών, των κρατικών συνόρων, κι άλλους αόρατους όπως το φύλο, η ηλικία, η κοινωνική τάξη, η ψυχική υγεία και η συναισθηματική κατάσταση. Η προσπάθεια των εξουσιαστών να ελέγξουν πλήρως οποιαδήποτε πτυχή της ζωής των εκμεταλλευόμενων, δεν θα άφηνε απ’ έξω μία από τις λίγες δραστηριότητες που μπορούν να προσφέρουν στιγμές δημιουργικότητας: τη μουσική. Άλλωστε τι άλλο σκοπό έχει η λογική του κέρδους και της πλήρους εμπορευματοποίησης, αν όχι το «μπόλιασμα» της μουσικής με τις σιχαμένες «αξίες» του καπιταλισμού. Ανάμεσα λοιπόν στις υπόλοιπες δράσεις ενάντια στις εξουσιαστικές λογικές, που στέκονται σαν λαιμητόμος πάνω από τις ζωές μας, άτομα που δραστηριοποιούνται στην περιοχή του Ζωγράφου και τις γύρω περιοχές αποφασίσαμε να δημιουργήσουμε μια πολιτική/καλλιτεχνική δομή που σκοπό θα έχει τη δημιουργία και λειτουργία ενός μουσικού στούντιο μέσα στο χώρο της κατάληψης της Βίλας Ζωγραφου. Με το τρόπο αυτο θέλουμε να χρησιμοποιήσουμε το στούντιο ως μέσο για να καλύψουμε τις ανάγκες μας σε επίπεδο μουσικής έκφρασης μακρυά απο κυρίαρχες κοινωνικές νόρμες και διαχωρισμούς!

**Γιατί στη Βίλα Ζωγράφου;**

 Ο λόγος που διαλέξαμε να στεγάσουμε την αυτοοργανωμένη δομή του στούντιο "Αχορδία" στο χώρο της κατάληψης της Βίλας Ζωγράφου, είναι γιατί αντιλαμβανόμαστε την ομαδοποίησή μας ως κομμάτι του πολύμορφου πολιτικού χώρου, όπως αυτός αναδεικνύεται συνολικά και από τη κατάληψη μέσα από τις πολλές και διαφορετικές ομάδες που φιλοξενεί,

γεγονός που τη καθιστά κέντρο αγώνα ενάντια στο υπάρχον.

**Ένα μικρό ιστορικό...**

 Από τον περασμένο Σεπτέμβρη, όταν και άρχισαν οι εργασίες στο χώρο, η παλιά αποθήκη έχει μετατραπεί σε έναν σχετικά λειτουργικό στούντιο για να φιλοξενεί μπάντες που θέλουν να κάνουν πρόβες. Ήδη στο χώρο στεγάζονται 3 συγκροτήματα, που μαζί με τα υπόλοιπα άτομα που εμπλέκονται σε επίπεδο εργασιών, λειτουργίας, και διαχείρισης, απαρτίζουν την συνέλευση της δομής "Αχορδία" στα πλαίσια των οριζοντίων, αδιαμεσολάβητων διαδικασιών και ενάντια στη κυρίαρχη/ατομικιστιική λογική της ανάθεσης.

**Τι κανουμε από δω και πέρα...**

 Οι εργασίες για βελτιστοποίηση της ακουστικής του δωματίου βρίσκονται σε τελικό στάδιο και ειναι η άμεση προτεραιότητα για την δομή. Στα πλαίσια αυτής της διαδικασίας πέρα απο τις εργασίες ενδέχεται να γίνουν μαθηματα αυτομόρφωσης υλοποίησης ακουστικής μελέτης. Τελικος στόχος της δομής "Αχορδία" ειναι ο χώρος να αποκτήσει τη δυνατότητα ηχοληψίας, ώστε οι μπάντες που δραστηριοποιούνται στο χώρο να μπορουν να ηχογράφουν το υλικό τους χωρίς τη μεσολάβηση της μουσικής βιομηχανίας και των δισκογραφικών εταιριών.

 Όποιες μουσικές ομάδες επιθυμούν να στεγαστούν το χώρο και που συμπλέουν με τον αντίεμπορευματικό χαρακτήρα της δομής , όπως επισης και άτομα που γουστάρουν αυτό που κάνουμε και θέλουν να στηρίξουν το εγχείρημα με τη διάθεση και τις γνώσεις τους, μπορούν να έρθουν στην ανοικτή συνέλευσή της δομής που γινεται κάθε Κυριακή στις 18:00 στη κατάληψη της Βίλας Ζωγραφου για να τα πούμε από κοντά.

**"....γιατι τα κάγκελα έχουνε κλείσει τις καρδιές και τα αισθήματα μας"**

Στούντιο "Αχορδία" που στεγάζεται στη Βίλα Ζωγράφου.
villazografou.espivblogs.net
studioachordia@riseup.net